钦定古今图书集成/明伦汇编/家范典/第016卷 > 《与子侄书》宋·雷次宗
## 钦定古今图书集成/明伦汇编/家范典/第016卷 > 《与子侄书》宋·雷次宗

“夫生之修短，咸有定分，定分之外，不可以智力求，但
当于所禀之中，顺而勿率耳。”吾少婴羸患，事锺养疾，
为性好闲，志栖物表。故虽在童穉之年，已怀远迹之
意。暨于弱冠，遂托业庐山，逮事释和尚。于时师友渊
源，务训弘道，外慕等夷，内怀悱发。于是洗气神明，玩
心坟典，勉志勤躬，夜以继日。爰有山水之好，悟言之
欢，实足以通理辅性，成夫亹亹之业，乐以忘忧，不知
朝日之晏矣。自游道餐风，二十馀载，渊匠既倾，良朋
凋索。续以衅逆违天，备尝荼蓼，畴昔诚愿，顿尽一朝，
心虑荒散，情意衰损，故遂与汝曹归耕垄畔，山居谷
饮，人理久绝，日月不处，忽复十年，犬马之齿，已逾知
命，崦嵫将迫，前涂几何？实远想尚子五岳之举，近谢
居室琐琐之勤。及今耄未至惛，衰不及顿，尚可厉志
于所期，纵心于所托，栖诚来生之津梁，专气莫年之
摄养，玩岁日于良辰，偷馀乐于将除，在心所期，尽于
此矣。“汝等年各长成，冠娶已毕，修惜衡泌，吾复何忧？
但愿守全所志，以保令终耳。自今以往，家事大小，一
勿见关。”子平之言，可《以为法》。